Infowet: Kilometer lange petisie voor Uniegebou uitgerolDie burgerregtegroep AfriForum het Donderdag ses petisierolle op die staatspresident se grasperk voor die Uniegebou uitgerol. AfriForum sê die petisierolle het ŉ totale lengte van meer as ŉ kilometer en weeg gesamentlik meer as 50 kg. Die petisierolle bevat die name van meer as 10 000 landsburgers wat beswaar teen die voorgestelde Wetsontwerp op die Beskerming van Staatsinligting op die webblad www.thebillstopshere.co.za aangeteken het. AfriForum het die petisie in Desember van stapel gestuur nadat die wetsontwerp deur die parlement goedgekeur is. Meer as 10 000 mense het binne die bestek van 48 uur hulle protes aangeteken. “Tot dusver is die publiek se besware teen die wetsontwerp botweg geïgnoreer. Met hierdie aksie het ons op ŉ visuele manier vir die president uitgebeeld hoe sterk die publiek teen die wetsontwerp gekant is,” het Ernst Roets, adjunk uitvoerende hoof van AfriForum, gesê. Die wetsontwerp moet nog deur die Nasionale Raad van Provinsies goedgekeur word, waarna die staatspresident dit moet onderteken. AfriForum sê die petisie is daarop gerig om die staatspresident te versoek om die dokument nie te onderteken nie.